Namsan Yang mare gat hte dum nta ni nat hkrum
KIA laksan hpyenhpung hte Myen Asuya, Hpyendap LIB (37), LIR (438) ni 15 – 16 September 2011 ya gaphkat ai kaw Myen Asuya Hpyenla ni marai (20) jan si hkrum ai hte hkala nba grai law ai lam chye lu ai. KIA maga de hpyenma marai (3) hkala hkrum ai raitim, sawng ai lam n nga ai hpe na chye lu ai. KIA hpyenla ni Myen Asuya Hpyendap a sinat laknak hpanhkum hpe mung padang dip zing la lu ai lam mung chye lu ga ai. Ndai zawn majan byin nga ai majaw, KIA kaw nna hkrunlam hkawmsa ai ni hpe Awngja yang mare kaw jahkring da ai shara de 16 September 2011 (Hpan) shani Myen asuya hpyenla ni 4:30pm daram hta launcher gap bun ai majaw hkrunlam hkawm mung shawa marai 3 hkala hkrum ai hte mawdaw langai hten hkrum ai lam mung chye lu ai. Dai sha n-ga Myen asuya hpyenla ni gaw aru ara si hkrum ai hpe masin pawt nna, Namsan yang mare mung shawa gat nta mare nta nkau mi hpe mung hkying 6:40pm ten hta nat hkawm nga ai lam chye lu ga ai. Mung mare masha ni gaw hkrit kajawng ai majaw lu ai ra hta hpai nna, Laiza de grai yan shang wa ai hpe chye lu ai.
Bai,KIA masat (3) dapba npu, masat (15) dapdung ni mung Tahkaw hka madim makau, Dunghkung lam numshe kaw dung ai, Myen Asuya Hpyendap post na Myen asuya hpyenla langai hpe 16 September 2011(Hpan) ya hkying 4:17 ten hta sa gap kau lu ai lam chye lu ai.
By:Kachinlandnews.com
kac_Latn kac_Latn kac_Latn eng_Latn